Okresná prokuratúra Košice I 
Mojmírova 5, 041 47 Košice 1 	

Sp. zn. : 2 Pv 303/14/8802	Košice I, 4.8.2015
EEČ : 2-63-210-2015

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Košice I
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
-	v Košiciach a inde riadne neplnila vyživovaciu povinnosť voči mal. synovi XXXXX., nar. XXXXX, trvalé bydlisko XXXXX, ul. XXXXX a to aj napriek tomu, že uvedená povinnosť jej vyplýva z rozsudku Okresného súdu XXXXX XXXXX pod sp. zn. XXXXX zo dňa 19.02.2007, ktorý nadobudol právoplatnosť dňa 07.03.2007 a ktorým bola zaviazaná prispievať na výživu syna sumou vo výške 1.000,-Sk t.j. 33,19,-€ mesačne vždy do 15-teho dňa v mesiaci vopred k rukám otca od 01.04.2007 do budúcna, pričom za rok 2010 dlží na výživnom sumu 160,28,-€ za rok 2013 dlží na výživnom sumu 198,28,-€, za rok 2014 dlží na výživnom sumu 398,28,-€, čím vznikol poškodenému XXXXX, otcovi dieťaťa, na výživnom dlh za obdobie od r. 2010 do decembra 2014 v celkovej výške 756,84,-€ 

lebo zanikla trestnosť činu

Odôvodnenie:
Uznesením povereného príslušníka  OO PZ XXXXX - XXXXX sp. zn. ČVS: ORP-XXXXX-2014 z 12.05.2014 bolo začaté trestné stíhanie a zároveň vznesené obvinenie XXXXX  pre prečin zanedbania povinnej výživy podľa § 207 ods. 1 Trestného zákona  na tom skutkovom základe, že:

-	v Košiciach a inde riadne neplnila vyživovaciu povinnosť voči mal. synovi XXXXX., nar. XXXXX, trvalé bydlisko XXXXX, ul. XXXXX a to aj napriek tomu, že uvedená povinnosť jej vyplýva z rozsudku Okresného súdu XXXXX XXXXX pod sp. zn. XXXXX zo dňa 19.02.2007, ktorý nadobudol právoplatnosť dňa 07.03.2007 a ktorým bola zaviazaná prispievať na výživu syna sumou vo výške 1.000,-Sk t.j. 33,19,-€ mesačne vždy do 15-teho dňa v mesiaci vopred k rukám otca od 01.04.2007 do budúcna, pričom za rok 2010 dlží na výživnom sumu 160,28,-€ za rok 2013 dlží na výživnom sumu 198,28,-€, za rok 2014 dlží na výživnom sumu 398,28,-€, čím vznikol poškodenému XXXXX, otcovi dieťaťa, na výživnom dlh za obdobie od r. 2010 do decembra 2014 v celkovej výške 756,84,-€

Na základe vydaného príkazu na zatknutie obvinenej bola táto uznesením sudcu pre prípravné konanie  Okresného súdu XXXXX XXXXX sp. zn. XXXXX z 22.01.2015 vzatá do väzby, čím zároveň vznikla vecná príslušnosť pre vyšetrovateľa OR PZ XXXXX, XXXXX 

	V priebehu konania bola vypočutá obvinená XXXXX, svedok poškodený XXXXX, svedkyňa XXXXX, a znalec XXXXX. Do spisu bol taktiež na základe príkazu súdu XXXXX zabezpečený znalecký posudok z odboru zdravotníctva odvetvia psychiatrie. 

	Znalci z odboru psychiatrie po vyšetrení obvinenej XXXXX v závere znaleckého posudku uviedli, že obvinená XXXXX v súčasnosti trpí akútnou psychickou poruchou s prevahou paranoidne perzekučných bludov. V dôsledku psychotického prežívania dochádza u obvinenej k distorzií reality (nesprávnemu pochopeniu), k parciálnym poruchám niektorých kognitívnych (rozumových) funkcií, nie je schopná si vytvoriť logický reálny úsudok (strata súdnosti). Obvinená nie je schopná chápať zmysel trestného konania a podrobiť sa procesným úkonom v rámci trestného konania. 

	Obvinená vyžaduje pre závažnosť psychickej poruchy akútnu a neodkladnú psychiatrickú liečbu. K času vzniku ochorenia znalci v závere znaleckého posudku ako aj následne XXXXX vo výsluchu znalca uviedli, že je to s najväčšou pravdepodobnosťou koniec roka 2014 až začiatok roka 2015, kedy k výraznej manifestácii príznakov došlo po umiestnení do väzby dňa 22.01.2015. Na základe vyššie uvedeného bola obvinená na základe príkazu prokurátora Okresnej prokuratúry Košice I, sp. zn. 2 Pv 303/14/8802 zo dňa 17.03.2015 prepustená z väzby, trestné stíhanie bolo prerušené a obvinená bola následne hospitalizovaná na psychiatrickom oddelení FNsP v Košiciach.

Po vykonaní dokazovania vo vyšetrovaní bol tunajšej prokuratúre podľa § 209 ods. 1 Trestného poriadku predložený spisový materiál s návrhom vyšetrovateľa na zastavenie trestného stíhania podľa § 215 ods. 1 písm. h) Tr. por.  keďže obvinená dlžné výživné uhradila v celom rozsahu. 

Z dôvodu písomného doručenia poštových poukážok do vyšetrovacieho spisu, ako dokladov o zaplatení výživného bolo ešte predtým v trestnom stíhaní uznesením vyšetrovateľa zo dňa 09.07.2015 pokračované. Taktiež telefonicky kontaktoval vyšetrovateľku PZ otec obvinenej XXXXX, ktorý uviedol, že obvinená je toho času pri nich v XXXXX, absolvovala ústavnú psychiatrickú liečbu, toho času, je neustále pod ambulantnou kontrolou psychiatra, ale jej zdravotný stav sa zlepšil a  z úspor vyplatila dlžné výživné, o čom kópie šekových poukážok zaslal do vyšetrovacieho spisu. 

Dňa 13.07.2015 bol vypočutý na zápisnicu o výsluchu svedka poškodeného XXXXX a uviedol, že v priebehu mesiaca jún 2015, 3-krát obdržal poštou finančnú hotovosť v rôznej výške od XXXXX ako splátku dlžného výživného ako aj bežného výživného a uviedol, že dlh na výživnom za obdobie od roku 2010 do konca roka 2014 už neeviduje. Taktiež uviedol, že obvinená vyplatila dlžné výživné a taktiež uhrádza bežné výživné v pravidelných splátkach. 
	 
Podľa § 86 písm. a) Trestného zákona trestnosť zanedbania povinnej výživy (§ 207 Trestného zákona) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikne trestnosť činu. 

	Uhradením dlžného výživného teda zanikla trestnosť prečinu zanedbania povinnej výživy podľa § 207 ods. 1 Trestného zákona, pre ktorý bola stíhaná obvinená XXXXX, preto bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do   troch dní od jeho oznámenia na tunajšiu prokuratúru, o ktorej rozhodne Krajská prokuratúra v Košiciach.
Sťažnosť má odkladný účinok. 

JUDr. Ľuboš Kmec
prokurátor